ЕджапIэм зэрыщIэтIысхьэнум хуагъэхьэзыр
Зи ныбжьыр школ кIуэгъуэм нэмыса сабийхэр здэщыIэ IуэхущIапIэхэм я зэпеуэ щрагъэкIуэкIащ Бахъсэн районым егъэджэныгъэмкIэ и IэнатIэм. Зэхьэзэхуэр унэтIыныгъитIкIэ гуэшауэ щытащ: «Зи ныбжьыр школ кIуэгъуэм нэмыса сабийхэм я дуней еплъыкIэм, акъылым зегъэужьыным хуэгъэпса лэжьыгъэ нэхъыфI щрагъэкIуэкI», «Егъэджэныгъэ лэжьыгъэ нэхъыфI щрагъэкIуэкI IуэхущIапIэ».
Нэхъыщхьэр пэшхэр екIуу зэлъыIухыным къыдэкIуэу, цIыкIухэм я къэухьым зиужьын папщIэ, ахэр щрагъаджэ пэшхэм къыщагъэсэбэпын хуей IэмэпсымэхэмкIэ тэмэму къызэгъэпэщынырт. КъэпщытакIуэ гупыр лэжьыгъэхэм щыхэплъэм наIуэ къэхъуащ, мы Iуэхум зыхуагъэхьэзыркIэрэ, сабий садхэм мыхьэнэшхуэ зиIэ Iуэху щхьэпэ куэд зэрырагъэкIуэкIар, пэшхэм щIэт Iэмэпсымэхэр нэхъыфIкIэ зэрахъуэжыным, абы и кIуэцIыр нэхъ дахэу ягъэщIэрэщIэным зэрыхущIэкъуар. Къыхэгъэщыпхъэщ мы Iуэхум адэ-анэхэри зэрыхэтар.
Егъэджэныгъэ лэжьыгъэ нэхъыфI щрагъэкIуэкI IуэхущIапIэхэм щызэфIах Iуэхухэр къэрал стандартыщIэм (ФГОС) тетт. Дерс зэIухахэм щIэс сабийхэр зэми таурыхъым къыщыхутэрт, зэми нэгузыужьу зекIуэ ежьэхэрт, е, къэхутакIуэ дыдэхэм хуэдэу, Iуэхум хэша хъурт. Зэхьэзэхуэм хэтхэм къагъэсэбэпар узыншагъэм зэран хуэмыхъу Iэмэпсымэхэрщ, купщIэ хэ- лъу, зэман хуагъэувами къитIасэу я лэжьыгъэр гъэпсауэ щытащ.
Зэпеуахэм щIэныгъэ куу зэрабгъэдэлъыр, зыпэрыт IэнатIэр фIыуэ зэралъагъур IупщIт. Псори фIы защIэ пэтми, къэпщытакIуэхэм «егъэджэныгъэ лэжьыгъэ нэхъыфI щрагъэкIуэкI IуэхущIапIэу» къалъытащ Къулъкъужын дэт 4-нэ, Ислъэмей дэт 1-нэ, 4-нэ школхэр.
«Зи ныбжьыр школ кIуэгъуэм нэмыса сабийхэм я дуней еплъыкIэм, акъылым зегъэужьыным хуэгъэпса лэжьыгъэ нэхъыфI щрагъэкIуэкI гуп» Iыхьэр зыбжа-нэу ягуэшри, сабий нэхъ цIыкIухэр зы- щIэс гупхэм ядэлэжьэнымкIэ текIуауэ къалъытащ Ислъэмей дэт 4-нэ, Къулъкъужын дэт 1-нэ, Зеикъуэ дэт 2-нэ еджапIэхэр. Гуп нэхъыжьхэм зэрадэлажьэ IэмалхэмкIэ пашэныгъэр яубыдащ Къэсейхьэблэ дэт 3-нэ, Ислъэмей дэт 4-нэ школхэм, Къубэ-Тэбэ къуажэм дэт пэщIэдзэ еджапIэ-сабий садым. Гуп зэгъусэхэм зэрадэлажьэ IэмалхэмкIэ псоми ефIэкIащ Ислъэмей дэт 3-нэ, Къулъкъужын Ищхъэрэ дэт 4-нэ школхэр.
БЭЛАГЪЫ ФатIимэ.
